山茶花
作者：曾鞏
朝代：宋

paragraphs: 山茶花開春未歸，春歸正值花盛時。
蒼然老樹昔誰種，照耀萬朵紅相圍。
蜂藏鳥伏不得見，東風用力先噓吹。
追思前者葉蓋地，萬木慘慘攢空枝。
寒梅數綻少顔色，霰雪滿眼常相迷。
豈如此花開此日，絳艷獨出凌朝曦。
爲憐勁意似松柏，欲搴更惜長依依。
山榴淺薄豈足比，五月霧雨空芳霏。